  Майя Бывальцева Удмуртия сюресъёсты тупатъян понна ватсаса 340 миллион манет басьтыны быгатоз. Кызьы вераз элькунлэн тӧроеныз Александр Бречаловен пумиськонын Сюресъёсъя федерал агентстволэн кивалтӥсез Андрей Костюк, сыӵе ӵектонэн кун кивалтэтэ Россиысь транспортъя но сюрес возёсъя министерство вазиськиз. Со сярысь улосвыл тӧролэн но кивалтэтлэн пресс-службазы ивортэ. Александр Бречаловдэн кылъёсызъя, ватсам коньдон Ижкар агломерацие пырись Воткаысь, Сарапулысь, Можгаысь но Камбаркаысь сюресъёсты тупатъяны мыноз. Выльдэм сюресъёслэн оглом кузьдалазы 27,9 иськем луоз Сюресъёсты лэсьтон но тупатъян тужгес бадӟым ужъёс «Кышкыттэм но ӟечлыко автомобиль сюресъёс» йӧскалык ӵектосъя мыно. 2020-тӥ арын сое быдэсъяны 1 миллиард 560 миллион манет висъязы, со пӧлысь 780 миллион манетэз – федерал коньдэтысь. Туэ йӧскалык ӵектос улсын чакламлэсь 62 процент палаез ужъёс быдэстэмын ни. Та дыре соос улосвыл сюресъёслэн 30 люкетъёсаз но Ижкарысь ульчаосын азьланьтӥсько. Укмысэз объектъёс вуттэмын ни. Со сяна, Удмуртиын 13 выжъёсты выльдонъя ужкагазъёсты дасяло. Йӧскалык ӵектос сяна, элькунын «Гурт интывылъёсты котыр ласянь азинтон» кун программа ужа. Сое быдэсъяны 646 миллион 400 сюрс манет висъязы. Тупатъян ужъёс оглом 25,24 иськемын мыно: Кияса – Лутоха, Якщур-Бӧдья ‒ Шаркан – Быги, Кез ‒ Кулига ‒ Карсовай ‒ Жерноково – Медьма. 2020-тӥ арын М-7 «Волга» федерал трассалэн люкетъёсаз тупатъян но рос-прос тупатъян ужъёсты йылпумъяны чаклало.  Тегъёс: Авто Ижкар Удмуртия сюресъёс тупатъянужъёс коньдон АлександрБречалов 100ар  